**Isten ajándéka és elhívása az egységre – és a mi elkötelezettségünk**

*Nyilatkozat az egységről*

Egyházak Világtanácsa (EVT) 10. nagygyűlése hivatalos nyilatkozata

Puszán, Dél-Korea, 2013. november 8.

1. „Kezdetben teremtette Isten az eget és a földet.” (1Móz. 1,1) A teremtés az élő Isten ajándéka. A teremtett világ életét a maga sokszínűségében ünnepeljük és hálát adunk annak jó voltáért. Isten akarata, hogy az egész teremtett világ, amelyet Isten Krisztus szeretetében, a Szentlélek átformáló ereje által megbékéltetett magával, egységben és békében éljen (Ef. 1).

**Tapasztalatunk**

2. Napjainkban az egész teremtettség, a világ és lakói, a legmélyebb reménység és reményvesztettség feszültségében él. Hálát adunk az emberi kultúrák sokszínűségéért, a tudás és tanulás csodájáért, a lelkes és élettel teli fiatalok sokaságáért, a helyreállított közösségekért és megbékélt ellentétekért, a meggyógyult emberekért és jóllakatott népekért. Örömmel tölt el minket, ha különböző hitű emberek együtt munkálkodnak az igazságosságért és békéért. Ezek a reménység és az új kezdet jelei. De fájdalommal tölt el minket, hogy vannak helyek, ahol Isten gyermekeinek panaszszava hallik. Társadalmi és gazdasági igazságtalanság, szegénység és éhezés, pénzsóvárság és háborúk pusztítják a világot. Erőszakkal és terrorizmussal szembesülünk, háború és nukleáris csapás fenyeget. Sokak HIV és AIDS fertőzöttként kénytelenek élni, vagy más járványtól szenvednek; emberek otthonaik elhagyására kényszerülnek és megfosztják őket földjeiktől. Sok nő és gyermek válik az erőszak, a hátrányos megkülönböztetés és az emberkereskedelem áldozatává, ahogy némely férfiak is. Vannak, akik a társadalom peremére szorulnak vagy egyenesen kizárják őket. Valamennyiünket fenyeget az a veszély, hogy elidegenedjünk kultúránktól és elveszítsük kapcsolatunkat a földdel. Visszaéltünk a teremtett világgal és szembesülnünk kell az élet egyensúlyát fenyegető jelenségekkel, az erősödő ökológiai válsággal és a klímaváltozás hatásaival. Mindez Istennel, egymással és a teremtett világgal való kapcsolatunk rendezetlenségének jele és megvalljuk, hogy mindebben az életnek megvetése nyilvánul meg, amelyben Isten ajándékaként részesülünk.

3. Az egyházakon belül is az ünnep és a gyász hasonló feszültségét éljük meg. Találkozunk a dinamikus élet és kreatív energia jeleivel a rendkívül sokszínű növekvő keresztyén közösségekben szerte a világon. Vannak egyházak, amelyekben egyre inkább megerősödik a belátás, hogy szükségük van egymásra, és Krisztustól kapott elhívásként tekintenek az egységre. Ahol az egyházak mindennapos tapasztalata a szorongás és az üldöztetéstől való szüntelen félelem, a különböző hagyományokhoz tartozó keresztyének összefogása az igazságosság és béke szolgálatában Isten kegyelmének jele. Az ökumenikus mozgalom új barátságokat ösztönzött, amelyek az egységtörekvések melegágyai. Vannak vidékek, ahol a keresztyének együttműködnek és közösen tesznek tanúságot helyi közösségeikben és regionális egyezmények is születnek a szövetség és a szorosabb közösség előmozdítására.Egyre világosabban felismerjük az elhívásunkat arra, hogy osztozzunk és tanuljunk más vallásúaktól és közös erőfeszítéseket tegyünk az igazságosságért, békéért és Isten csodálatos, de veszélyeztetett teremtett világának megőrzéséért. Ezek az elmélyülő kapcsolatok új kihívást jelentenek számunkra és egyben szélesítik látókörünket.

4. Szomorúsággal tölt el minket, hogy olyan helyzeteket is fájdalommal kell megtapasztalnunk, amelyekben a sokszínűség megosztottságba fordul át, és amelyekben nem ismerjük fel egymásban Krisztus arcát. Nem tudunk valamennyien osztozni egymással az úrvacsorai asztalközösségben. Megmaradtak azok az ügyek, amelyek elválasztanak minket. Új kérdések komoly kihívást hoznak magukkal, amelyek újabb szakadásokat okoznak egyházak között és egyházakon belül. Ezeket a konszenzusos döntéshozatal keretében kell megvitatni az egyházak közösségében. Túl könnyen visszahúzódunk saját hagyományunkba és közösségünkbe, visszautasítva azt, hogy a mások által felajánlott ajándékok kihívás elé állítsanak és gazdagíthassanak minket. Némelykor úgy tűnik, hogy befogadjuk ugyan a hitből születő új élet kreatív erejét, mégsem ébred bennünk szenvedély az egység iránt vagy vágy a másokkal való közösségre. Ez pedig arra késztet minket, hogy elfogadjuk az igazságtalanságokat, sőt konfliktusokat egyházak között és egyházakon belül. Magunk is megtorpanunk, ha egyesek kimerülnek és csalódnak az ökumené útján.

5. Nem adjuk meg mindig a tiszteletet Istennek, minden élet forrásának. Valahányszor visszaélünk az élettel, Isten ajándékait utasítjuk vissza: amikor kizárunk és kiszorítunk másokat, nem törekszünk az igazságra, nem vágyunk békében élni, elmulasztjuk az egységet keresni és kizsákmányoljuk a természetet.

**Közös víziónk a Szentírás alapján**

6. A Szentírást a Szentlélek vezetése alatt közösen olvasva, megnyílik a szemünk arra, hogy Isten népe közösségének helyét tisztán lássuk a teremtettségben. Férfiak és nők Isten képére és hasonlatosságára teremtettek és Istentől rájuk ruházott felelősségük, hogy gondot viseljenek az életről (1 Móz. 1,27-28). Az Izraellel kötött szövetség döntő mozzanatot jelent Isten kibontakozó üdvtervében. A próféták arra hívják Isten szövetséges népét, hogy munkálkodjon az igazságért és a békéért, gondoskodjon a szegényekről, a kiközösített és társadalom peremére száműzött emberekről és a népek világossága legyen (Mik. 6,9; Ézs. 49,6).

7. Isten elküldte Jézus Krisztust, Isten testet öltött Igéjét (János 1). Szolgálatával és kereszthalálával Jézus lerombolta az ellenségeskedés elválasztó falait, új szövetséget alapított és testében beteljesítette a valóságos egységet és a megbékélést (Ef. 1,9-10 és 2,14-16). Meghirdette Isten eljövendő országát, együttérzéssel fordult a tömegekhez, betegeket gyógyított és szegényeknek hirdette az evangéliumot (Mt. 9,35-36; Lk. 4,14-24). Utána ment a megvetetteknek, bűnösöknek és idegeneknek elfogadást és megváltást kínálva nekik. Életével, halálával és feltámadásával, a Szentlélek ereje által, Jézus feltárta Isten szentháromságos életét és minden ember számára megnyitotta az Isten szeretetében gyökerező emberi közösség új életmódját (1 Ján. 1,1-3). Jézus tanítványai egységéért imádkozott, a világ javára (Ján. 17,20-24). Igéjét és az egység és békéltetés szolgálatát tanítványaira és rajtuk keresztül az egyházra bízta, amelyik arra hívatott, hogy az Ő küldetését folytassa (2 Kor. 5,18-20). A hívők közössége a kezdetektől együtt élt, tagjai elkötelezték magukat az apostoli tanítás és közösség mellett, együtt voltak a kenyér megtörésében és közös imádságban, gondoskodtak a szegényekről, hirdették az evangéliumot, mégis mindvégig pártoskodással és szakadásokkal küzdöttek (ApCsel. 2,42; ApCsel. 15).

8. Az egyház Krisztus testeként Jézus kereszten megbizonyított egyesítő, békéltető és önfeláldozó szeretetét testesíti meg a világ számára. Isten közösségben teljes életének szívében öröktől fogva ott van a kereszt és a feltámadás, ami nyilvánvalóvá lesz számunkra és általunk. Imádkozunk érte és sóvárogva várjuk, hogy Isten újjáteremtse az egész világot (Rm 8,19-21). Isten előttünk jár zarándokutunkon, mindig meglepve minket, bűnbánatra hívva, mulasztásainkat megbocsátva és az új élet ajándékát kínálva nekünk.

**Isten hívása az egységre ma**

9. Ökumenikus vándorutunkon megerősödtünk annak a felismerésében, hogy Isten a teremtett világ egységének szolgálatára hívja az egyházat. Az egyház hivatása, hogy az új teremtés előíze legyen, prófétai jele a világban annak az életnek, amit Isten szán minden embernek, valamint szolgaként Isten országa igazságának, békéjének és szeretetének evangéliumát hirdesse.

10. Az új teremtés előízeként az egyház Isten kegyes ajándékaiban részesül: az Igében, amelyet a Szentírás tanúsít, és amely a hit válaszát várja tőlünk a Szentlélek által; a keresztségben, amely által új teremtéssé leszünk a Krisztusban; az úrvacsora ajándékában, az egymással és Istennel való közösségünk legteljesebb kifejeződésében, amely felépíti a közösséget és amelyből missziói küldetésünket merítjük; valamint az apostoli szolgálatban, hogy előhozzuk és tápláljuk a hívekben rejlő ajándékokat és az egyház misszióját vezessük. Egy-egy zsinatszerű gyűlésünk is ajándék, amely a Szentlélek vezetése alatt késszé teszi a közösséget Isten akaratát felismerésére, hogy közösen tanítsunk és áldozatosan éljünk, egymás és a világ szükségleteit szolgálva. Az egyház egysége nem jelent egyformaságot; a sokszínűség is ajándék, a kreativitás és élet forrása. De a különbözőség nem lehet olyan mértékű, hogy azok, akik Krisztusban vannak, idegenné vagy ellenséggé legyenek egymás számára, és ezzel Krisztus életének egyesítő valóságát rombolják.[[1]](#endnote-1)

11. Prófétai jelként az egyház hivatása, hogy nyilvánvalóvá tegye, milyen életet szán Isten az egész teremtett világnak. Aligha lehetünk hiteles jellé, amíg a hit alapjait érintő nézeteltéréseinkből fakadó egyházi megosztottságunk fennáll. A nemzetiségi, faji és nemi hovatartozás, valamint a fogyatékosság, hatalom, társadalmi helyzet és kaszt alapján megvalósuló megosztottság és kirekesztés, illetve a diszkrimináció bármely formája elhomályosítja az egyház egység melletti tanúságtételét. Ahhoz, hogy hiteles jellé lehessünk, saját közösségünknek a türelem, alázat, nagylelkűség, egymásra figyelés, kölcsönös felelősség és inkluzív befogadás vonásait kell hordoznia és az együttlét melletti elkötelezettséget tükröznie. Nem mondhatjuk a másiknak, hogy „nincs szükségem rád” (1Kor. 12,21). Olyan közösséggé hívattunk el, amelyik saját életében érvényre juttatja az igazságosságot és a békés együttélést, soha nem a tiltakozást és fájdalmat elhallgattató könnyű békét keresve, hanem az igazságossággal teljes valódi békéért küzdve. Csak akkor, ha a keresztyének megbékéltek egymással és megújultak Isten Lelke által, tanúskodhat az egyház hitelesen az emberek és az egész teremtett világ megbékélt életének lehetőségéről. Az egyház gyakran éppen gyengeségében és szegénységében, abban, ahogy Krisztussal együtt szenved, lesz Isten kegyelme titkának igaz jelévé.[[2]](#endnote-2)

12. Szolgaként az egyház arra hívatott, hogy megjelenítse Isten szent, szeretetéből fakadó és az életet megerősítő tervét a világgal, amit Isten Jézus Krisztusban kijelentett. Az egyház természeténél fogva missziói, elhívása és küldetése, hogy annak a közösségnek az ajándékáról tanúskodjon, amelyben Isten szándéka szerint az egész emberiség és a teremtett világ részesedik majd Isten országában. A holisztikus misszió – a Krisztus nyomdokaiban járó evangelizáció és diakónia – munkálásával az egyház aktívan részt vesz abban, hogy Isten életét ajánlja a világ számára.[[3]](#endnote-3) A Szentlélek erejében az egyháznak úgy kell hirdetnie az evangéliumot, hogy az az eltérő kontextusokban, nyelvi és kulturális környezetben élőket arra ösztönözze, hogy válaszként Isten igazságosságának és Isten békéjének előmozdításáért fáradozzanak. A keresztyének arra hívattak, hogy ahol csak lehet, más vallású vagy éppen nem vallásos emberekkel is összefogjanak minden nép és a teremtett világ javáért.

13. Az egyház egysége, az emberi közösség egysége és az egész teremtett világ egysége kölcsönösen összefügg egymással. Krisztus, aki eggyé tesz minket, arra hív, hogy igazságban és békében éljünk és közösen tegyünk az igazságosságért és békéért Isten világában. Isten Krisztusban kijelentett terve az, hogy az idők teljességében mindent „a mennyben és a földön” (Ef. 1,9-10) Krisztus uralma alatt gyűjtsön egybe.

**Elkötelezettségünk**

14. Megerősítjük az egyház helyét Isten tervében és bűnbánattal tekintünk az egyházak közötti és egyházakon belüli megosztottságra, fájdalommal vallva meg, hogy egységünk hiánya aláássa Jézus Krisztus evangéliuma melletti tanúságunkat és csorbítja az egységről szóló tanúságtételünk hitelét, amelyben Isten mindnyájunkat részeltetni akar. Megvalljuk mulasztásainkat az igazság munkálásában, a béke előmozdításában és a teremtett világ fenntartásában. De vétkeink ellenére hű az Isten és megbocsát, nem szűnik meg egységbe hívni minket. Mivel hiszünk Isten teremtő és újjáteremtő hatalmában, vágyunk arra, hogy az egyház az új életnek, amit Isten készít el a világnak, előíze, hiteles jele és hathatós szolgája legyen. Az élet teljességébe meghívó Istenben újul meg az egység öröme, reménye és szenvedélye. Ezért arra buzdítjuk egymást, hogy ne lankadjon elkötelezettségünk az Egyházak Világtanácsát alkotó egyházak közösségének elsődleges célja iránt, vagyis

egymást az egy hit és az egy úrvacsorai közösség látható egységére hívjuk, amely kifejeződik az istentiszteletben és a Krisztusban való közös életben, a világban való tanúságtétel és szolgálat által, és arra, hogy közösen haladjuk az egység felé, hogy higgyen a világ.[[4]](#endnote-4)

Megerősítjük közösségünk egyetlenszerűségét és azt a meggyőződésünket, hogy közösen kell törekednünk a látható egyház egységére, hálásan emlékezve meg a sokszínűségünkről és tudatosítva magunkban azt, hogy szükségünk van növekedni a közösségben.

15. Ehhez a közös hivatásunkhoz hűen együtt fogjuk keresni az egy, szent, egyetemes és apostoli egyház teljes, látható egységét, amikor egységünket az Úr asztala körül juttatjuk majd kifejezésre. Az egyház egységének munkálása folyamán megnyílunk arra, hogy egymás hagyományának ajándékait befogadjuk, és kölcsönösen felajánljuk saját ajándékainkat egymásnak. Meg fogjuk tanulni, hogyan emlékezzünk meg azokról a mártírokról, akik közös hitünk mellett tanúságot tettek. Folytatjuk a teológiai párbeszédet, figyelmet fordítva az új hangokra és az eltérő megközelítési módszerekre. Törekedni fogunk arra, hogy a teológiai egyezségünk következményeit megéljük. Növelni fogjuk az igazságért, békéért és a teremtettség gyógyításáért végzett munkánk intenzitását, és közösen nézünk szembe korunk társadalmi, gazdasági és erkölcsi kérdéseinek összetett kihívásával. Dolgozni fogunk saját közösségi együttlétünk igazságosabb, részvételen és befogadáson alapuló módjain. Közösen fogunk fellépni az emberiség és a teremtett világ jólétéért más vallási közösségek tagjaival. Kölcsönösen számon kérjük egymáson az itt vállalt elkötelezettséget. És mindezek felett szüntelenül imádkozni fogunk azért az egységért, amiért Jézus maga is könyörgött (Ján. 17): a hit, szeretet és szolidaritás egységéért, amit Jézus Krisztus valósított meg szolgálatával. Az egységért, ami Krisztus és az Atya egységéhez hasonlatos; az egységért, amit a Szentháromság Isten élet- és szeretetközössége magában rejt. Innen nyerjük a megbízatást, az egyház misszióban és szolgálatban megvalósuló egységének hivatását.

16. Istenhez, minden élet forrásához fordulunk és hozzá imádkozunk:

Élet Istene,

vezess minket igazságra és békére,

hogy a szenvedő emberek felfedezzék a reményt;

a sebzett világ gyógyulást találjon;

és a megosztott egyházak láthatóan eggyé legyenek,

az Egyszülött által, aki imádkozott értünk,

és Akiben egy test vagyunk:

Fiadban, Jézus Krisztusban,

Aki veled és a Szentlélekkel egyetemben,

méltó az imádásra, egy örök Isten,

most és mindörökké. Ámen.

1. Imádkozunk azért, hogy amikor egyházaink a Hit és Egyházszervezet dokumentumára (*Az egyház: úton a közös látomás felé*) válaszolnak, akkor jobban megértsék annak a látható egységnek a lényegét, amire Isten hív minket a világban és a világért. [↑](#endnote-ref-1)
2. Hálával tekintünk az EVT programjaira, amelyek segítenek megértenünk, mit jelent hűséges közösségként élni ott, ahol a nemzeti, faji és nemi hovatartozás, a hatalom és társadalmi státusz okozta megosztottsággal szembesülünk és azt igyekszünk meghaladni. [↑](#endnote-ref-2)
3. Hálásak vagyunk mindazért, amit az erőszak leküzdésére meghirdetett évtized (*Decade to Overcome Violance*) során az Isten szerint való igazságos békéről megtanulhattunk, ahogy ezt a jamaikai békenagygyűlést lezáró ökumenikus felhívás (*An Ecumenical Call for Just Peace*) összegzi. Tanultunk az Isten szerint való misszióról is, amelyet a Világmissziós és Evangelizációs Bizottság dokumentuma fogalmaz meg *Közösen az élet felé: misszió és evangelizáció változó környezetben* címmel (*Together Towards Life: Mission and Evangelism in Changing Landscapes*)*.* [↑](#endnote-ref-3)
4. Az Egyházak Világtanácsának alkotmányának és szabályzatának a Porto Alegre-i (Brazília) 206. évi 9. nagygyűlésen módosított szövege; III: Célok és funkciók. Emlékszünk az 1948. évi első, amszterdami nagygyűlésen elhangzott mondatokra is: „Amszterdamban … szövetséget kötöttünk megalapítva az Egyházak Világtanácsát. Együtt akarunk maradni.” [↑](#endnote-ref-4)